 Inta badan bulshada reer Somaliland boqol iyo labbaatankii 120-kii maalmood ee u danbeeyay, waxa dheggaha iyo carabkooda kusoo noq-noqonayey hadal-hayno la xidhiidha isku-shaandhayn ay ka filayeen Madaxweyne Siilaanyo inuu ku samayn doono golihiisa Wasiiradda, arrintaasoo marka si guud loo eego runtii ahayd mid mudada iyo ka hor-ba soo taxnayd, balse waxay hadal-haynteedu sii xoogeystay baa la odhan karaa kadib, ismaan-dhaafkii ka curtay shir-weynihii Gollaha dhexe ee Xisbiga KULMIYE, kaasoo salluugii ka dhashay qabashadiisu noqday mid aakhirkii kala irdheeyay saaxiibo muddo dheer dhinac kasoo wada-jeeday, teeda kale murranka arrinkaani, waxa kaloo uu sabbabay inay xayn-daabka Xukuumadda Madaxweyne Axmed Siilaanyo ka baxaan masuuliyiin tiro badan oo isugu jirey Wasiiro iyo Wasiir-ku-xigeeno, Agaasimeyaal guud, iyo sidoo kale, Guddoomiye-xigeenadii 3-aad iyo Afraad ee ku jirey hoggaanka saree Xisbiga KULMIYE. 